Viktor Viktorovych Yanukovychi pärija Olga Stanislavivna Yanukovychi 23. septembril 2016 esitatud apellatsioonkaebus Üldkohtu (üheksas koda) 12. juuli 2016. aasta määruse peale kohtuasjas T-347/14, Olga Stanislavivna Yanukovych versus Euroopa Liidu Nõukogu

(Kohtuasi C-505/16 P)

(2016/C 441/15)

Kohtumenetluse keel: inglise

Pooled

Apellant: Olga Stanislavivna Yanukovych, Viktor Viktorovych Yanukovychi pärija (esindaja: T. Beazley, QC)

Teised menetlusosalised: Euroopa Liidu Nõukogu, Euroopa Komisjon

Apellandi nõuded

Apellant palub Üldkohtul:

— tühistada Üldkohtu (üheksas koda) 12. juuli 2016. aasta määrus kohtuasjas T-347/14 apellatsioonkaebuse punktides 6 ja 7 täpsustatud osas, nimelt: — määruse resolutsiooni punktid 2 ja 4; — Üldkohtu (üheksas koda) 12. juuli 2016. aasta määruse kohtuasjas T-347/14 resolutsiooni punkt 3 osas, milles Üldkohus mõistab selles punktis Euroopa Liidu Nõukogult välja üksnes apellandi kohtukulud, aga mitte surnud isiku kantud kohtukulusid;

— saata asi tagasi Üldkohtule kohtuistungi korraldamiseks ja otsuse tegemiseks või teise võimalusena: — rahuldada Üldkohtu menetluses esitatud apellandi nõuded apellatsioonkaebuse punktides 6 ja 7 täpsustatud ulatuses, st tühistada nõukogu 29. jaanuari 2015. aasta otsus (ÜVJP) 2015/143, (1) millega muudetakse otsust 2014/119, nõukogu 29. jaanuari 2015. aasta määrus (EL) 2015/138, (2) millega muudetakse määrust nr 208/2014, nõukogu 5. märtsi 2015. aasta otsus (ÜVJP) 2015/364, (3) millega muudetakse otsust 2014/119, ja nõukogu 5. märtsi 2015. aasta rakendusmäärus (EL) 2015/357, (4) millega rakendatakse määrust nr 208/2014, osas, milles need aktid puudutavad Viktor Viktorovych Yanukovychit, ning — mõista Euroopa Liidu Nõukogult välja nii apellandi kui ka surnud isiku kohtukulud seoses hagiavalduses esitatud tühistamisnõudega, kui Euroopa Kohus leiab, et Üldkohus ei ole seda teinud; — mõista Euroopa Liidu Nõukogult välja apellandi kohtukulud, k.a surnud isiku kohtukulud, seoses muutmisavalduses esitatud tühistamisnõudega;

— igal juhul mõista apellatsioonkaebusega seotud kohtukulud välja Euroopa Liidu Nõukogult.

Väited ja peamised argumendid

Esiteks rikkus Üldkohus õigusnormi, kui ta järeldas vaidlustatud kohtumääruse punktides 84, 89 ja 92, et muutmisavaldus on vastuvõetamatu, sest see on esitatud surnud isiku nimel pärast tema surma. Üldkohus järeldas vääralt, et antud kohtuasjas tuli muutmisavalduse vastuvõetavust hinnata vaid olukorra põhjal, mis valitses muutmisavalduse esitamise ajal. Muutmisavalduse vastuvõetavust oleks tulnud aga hinnata globaalselt kõiki kohtuasjas esinenud asjaolusid arvesse võttes.

Teiseks, isegi kui Üldkohtul oli õigus, et muutmisavalduse vastuvõetavust tuleb hinnata vaid olukorra põhjal, mis valitses muutmisavalduse esitamise ajal, rikkus Üldkohus õigusnormi, kui ta leidis, et sisuliselt ei ole muutmisavaldus esitatud apellandi nimel. Muutmisavaldusest koos muu Üldkohtule esitatud materjaliga nähtub selgelt, et surnud isiku nimel esitas muutmisavalduse apellant/esitati see apellandi nimel, kes on surnud isiku de facto õigusjärglane ja pärija. Sellisena oli muutmisavaldus selle esitamise ajal valitsenud faktilist olukorda arvestades vastuvõetav. Vastupidisele järeldusele jõudes rikkus Üldkohus õigusnormi, moonutades talle esitatud tõendeid.

Kolmandaks rikkus Üldkohus õigusnormi, kui ta ei teinud vahet (i) muutmisavalduse vastuvõetavusel ja (ii) teise tühistamishagi vastuvõetavusel. Üldkohus: 1) eksis, kui ta ei võtnud arvesse asjaolu, et ta oli seoses muutmisavaldusega menetluse peatanud; 2) tegi väära järelduse, et muutmisavalduse vastuvõetavust tuleb hinnata vaid olukorra põhjal, mis valitses muutmisavalduse esitamise ajal; (3) eksis, kui ta eiras asjaolu, et Ukraina pärimisõiguse kohaselt määratakse pärija tagasiulatuvalt kuue kuu möödumisel surmast, ning (4) jättis apellandi vääralt ja põhjendamatult ilma võimalusest vaidlustada 2015. aasta aktid kohtus kui õigusjärglane ja pärija.

(1) Nõukogu 29. jaanuari 2015. aasta otsus (ÜVJP) 2015/143, millega muudetakse otsust 2014/119/ÜVJP teatavate isikute, üksuste ja asutuste vastu suunatud piiravate meetmete kohta seoses olukorraga Ukrainas (ELT L 24, lk 16).

(2) Nõukogu 29. jaanuari 2015. aasta määrus (EL) 2015/138, millega muudetakse määrust (EL) nr 208/2014 teatavate isikute, üksuste ja asutuste vastu suunatud piiravate meetmete kohta seoses olukorraga Ukrainas (ELT L 24, lk 1).

(3) Nõukogu 5. märtsi 2015. aasta otsus (ÜVJP) 2015/364, millega muudetakse otsust 2014/119/ÜVJP teatavate isikute, üksuste ja asutuste vastu suunatud piiravate meetmete kohta seoses olukorraga Ukrainas (ELT L 62, lk 25).

(4) Nõukogu 5. märtsi 2015. aasta rakendusmäärus (EL) 2015/357, millega rakendatakse määrust (EL) nr 208/2014 teatavate isikute, üksuste ja asutuste vastu suunatud piiravate meetmete kohta seoses olukorraga Ukrainas (ELT L 62, lk 1).